चीनी परीवार दियां भाशां अक्सर अयोगात्मक न। इ’नें गी स्थान-प्रधान भासा बी आखेआ जंदा ऐ। की जे सम्बन्ध तत्व दा पता जैदांतर शब्दै दे थमां गै लगदा ऐ। अक्सर इ’नें भाशाएं दा हर इक शब्द इक अक्खरै दा होंदा ऐ। ओह् इक चाल्ली कन्नै अव्यय गै होंदा ऐ की जे ओह्‌दे च नां किश जुड़दा ऐ ते नां किश घटदा ऐ। इस स्हाबै ओह् अविकारी गै रौंह्‌दा ऐ। एह भाशा सुर-प्रधान न। सुर-परिवर्तन कन्नै थोह्‌ड़े शब्दें थमां मते अर्थ लेई लैते जंदे न। इ’यां ते प्रधान चार गै सुर न पर मंदारिन च पञ्जें सुरें दी प्रवृत्ति ऐ। पर व्याकरणिक स्तर पर चीनी ते तिब्बती-बर्मी च बक्खरापन टकोह्‌दा ऐ। जि’या चीनी वर्ग दी वाक्य-रचना च कर्ता+क्रिया+कर्म आह्‌ला शब्द-क्रम बरतोंदा ऐ ते तिब्बती-बर्मी च कर्ता+कर्म+क्रिया आह्‌ले शब्द-क्रम कन्नै वाक्य रचना होंदी ऐ। इसदे इलावा चीनी उप-परिवार दी किस भाशाएं च उपसर्ग ते परसर्ग बरतने दा रुझान ऐ जद् के तिब्बती-बर्मी वर्ग दी भाशाएं च क्रिया कन्नै मते प्रत्ययें दा योग होंदा ऐ। इ’नें निक्के-मुट्‌टे फर्क-भेदें दे बावजूद भाशा विज्ञानी इ’नें दौनें उप-परिवारें मझाटै नेड़मा सरबन्ध मनदे न।